Magnus Heunicke (S), 2014-05-08:
Med forslaget her foreslås det, at udenlandske vognmandsvirksomheders cabotagekørsel fremover skal registreres i RUT-registeret, det såkaldte Register for Udenlandske Tjenesteydere.
Og først og fremmest vil jeg udtrykke stor, stor sympati for, at vi skal gøre, hvad vi kan, for at sikre, at vi ikke bliver oversvømmet med ulovlig cabotage, og at man skal have styr på det.
Imidlertid er der selvfølgelig også nogle rammer for, hvad vi kan gøre, for vi skal også have en chance for, at danske vognmænd og danske chauffører kan køre med dansk gods, dansk producerede varer til udlandet, og derfor har vi EU, der har regler på det område.
Og Kommissionen har i et brev af 4. juli 2012 oplyst, at hvis man har i sinde at have et krav om sådan en forudgående registrering, er man ikke i overensstemmelse med den forordning, som også Danmark er en del af.
Det er, hvad angår godsområdet.
Det er anderledes på busområdet, som forslaget også omhandler.
Her er det faktisk sådan, at buscabotagekørsel som udgangspunkt er omfattet af krav om registrering i RUT-registeret.
Det er ikke som på godsområdet – der er man altså undtaget fra det her.
Men det må vi så undersøge.
I hvert fald er det jo kendt, at selve RUT-registeret hører under Beskæftigelsesministeriet, og det er reguleret i lov om udstationering af lønmodtagere, og den lov hører også under Beskæftigelsesministeriet, og derfor vil jeg nu drøfte sagen med beskæftigelsesministeren og vende tilbage, straks vi har haft disse drøftelser, med et svar på, hvad situationen er, hvad angår busserne.
Når det så er sagt, vil jeg sige, at det er vigtigt for mig at understrege, at selv om vi altså afviser det konkrete forslag her, er jeg og regeringen af den opfattelse, at hvis ikke vi styrer cabotage og har kontrol og klare regler og en klar indsats mod ulovlig cabotage, så er det et stort problem for danske vognmænd, hvad angår gods.
Vi skal have klare regler, og mangelen på klare regler, mangelen på muligheden for effektiv håndhævelse er nogle af de største udfordringer.
Vi skal have et dansk transporterhverv, som vi kan være stolte af.
Og der er heldigvis en lang række tiltag, som vi kan tage i anvendelse for at sikre det danske transporterhverv.
Det første er at opsætte kameraer med nummerpladekontrol ved grænseovergange.
Det andet er skrappere politiefterforskning, således at der bliver sat ind mod snyd og social dumping.
Hvad angår det første, altså kameraerne, er vi nu gået i gang med et forprojekt med fotoudstyr til automatisk genkendelse af nummerplader.
Og formålet er helt klart, nemlig at undersøge, om ikke det kan hjælpe i politiets efterforskning at få en systematisk registrering af lastbilers nummerplader ved ind- og udkørsel af Danmark.
Så vil man jo vide, hvem der er her, og man vil så kunne tjekke op på, om de har ret til at være her.
Og det er jo i tillæg til de tidligere forøgede bevillinger til kontrol af cabotage.
Det er det, vi gør herhjemme.
Men da jeg sagde i indledningen af min tale, at det også handler om at få klarere regler på EU-niveau, vil jeg sige, at der altså også skal arbejdes på den front.
Og derfor er indsatsen i forhold til EU afgørende.
Og det er derfor, jeg tog en tur ned til Paris 1 dag i påsken for at mødes med min franske ministerkollega og tale til en konference om social dumping i transporterhvervet.
For det er nødvendigt, at Danmark danner alliancer med andre lande for at sikre en gennemslagskraft på europæisk plan i forhold til at få klarere regler.
Konkret har Danmark allerede tilbage i december 2013, i min forgængers tid, sendt et brev sammen med en række lande, og vi har altså alle tiders platform at arbejde ud fra.
Vi har sådan set lavet en del af forarbejdet, og det er det arbejde, som nu skal udmønte sig i et klart og konkret signal til Kommissionen om, at vi ikke ønsker yderligere liberalisering på det område her.
Vi ønsker til gengæld klarere regler.
Så jeg vil godt slå fast, at der er andre muligheder end det her konkrete forslag for at bekæmpe ulovlig cabotage ved godskørsel.
Og derfor afvises forslaget, for så vidt angår gods, og som nævnt vil jeg sammen beskæftigelsesministeren undersøge registrering i RUT af buscabotagekørsel nærmere og vende tilbage til Folketinget med et resultat heraf.
Tak for ordet.